Ja fa anys que des de tots els àmbits, incloent-hi el legislatiu, el de polítiques públiques i especialment el de les polítiques laborals i també des de la negociació col·lectiva, s'estan intentant abordar les desigualtats de gènere en l'àmbit laboral.
Malgrat l'esforç esmerçat en la promoció de la igualtat d'oportunitats entre dones i homes, encara queden moltes assignatures pendents, una de les més importants i de les més difícils d'abordar és la vessant econòmica de la desigualtat de gènere i l'impacte que té en totes les etapes de la vida.
La bretxa salarial és fruit de diverses causes com la infravaloració del treball de les dones, la segregació horitzontal i vertical del mercat de treball, les diferències relatives al capital humà (menys presència de les dones en disciplines acadèmiques de ciència, tecnologia, enginyeria i matemàtiques; diferències en l'experiència laboral remunerada a causa de la dedicació a tasques de cura, etc.), als patrons de comportament amb biaix de gènere (qui redueix la jornada, qui treballa a temps parcial), però també és fruit d'elements com la cultura organitzativa, les dimensions de l'empresa o el seu sector d'activitat.
En síntesi, la bretxa salarial de gènere és conseqüència de factors culturals patriarcals.
Avui ja no hi ha cap dubte sobre el paper essencial dels Objectius de Desenvolupament Sostenible (ODS) en l'impuls de la responsabilitat social (RS) a les organitzacions del nostre territori.
Pel que fa a la bretxa salarial de gènere, el camí a seguir ens el marquen l' ODS 8 centrat en el foment del treball digne (i especialment la seva fita 5), l' ODS 5 d'igualtat de gènere, l' ODS 4 d'educació de qualitat, i l' ODS 10 de reducció de les desigualtats.
A les organitzacions, aquest camí passa necessàriament per un impuls del vector social de l'RS i reforçar les aliances necessàries com destaca l' ODS 17.
En aquest context de complexitat i de compromís a escala internacional i nacional, la publicació recent de la Guia per a l'aplicació de la igualtat retributiva entre homes i dones és una oportunitat per a les empreses del nostre territori per detectar i corregir les desigualtats salarials per raó de gènere.
Aquesta Guia és fruit de gairebé tres anys de treball i reflexió sobre la matèria en el sí del Consell de Relacions Laborals (CRL), arran de la interpel·lació directa que la Llei 17/2015, del 21 de juliol, d'igualtat efectiva de dones i homes, feia al CRL i als poders públics per establir mecanismes perquè les empreses adoptessin mesures per a diagnosticar i eliminar la bretxa salarial i per a fixar retribucions i complements d'una manera transparent i amb perspectiva de gènere.
El 2016 es va crear un grup tècnic específic sobre bretxa salarial que va comptar amb expertes en aquesta matèria de cadascuna de les organitzacions membres del CRL.
El procés d'elaboració de la Guia es va iniciar amb un estudi en profunditat del marc jurídic, de la documentació i de la doctrina existents.
Es va organitzar una sessió dels " Diàlegs del Consel l" sobre valoració de llocs de treball i es va recórrer a l'assessorament d'expertes de l'àmbit acadèmic.
La Guia permet entendre què és la bretxa salarial, la complexitat que hi ha sota aquest fet multicausal que encara avui té un component important de causes no explicades, i com es concreta en la nostra organització.
A més, facilita el compliment de les noves obligacions legals de les empreses que recull el Reial decret llei 6/2019, d'1 de març, de mesures urgents per a la garantia de la igualtat de tracte i d'oportunitats entre dones i homes en l'ocupació.
També aporta les eines necessàries per a poder dissenyar un pla específic per a cada organització, tot tenint present l'especificitat de necessitats i recursos, i permet caminar cap a l'erradicació de la bretxa salarial a la vostra organització.
El més important que cal tenir present sobre aquesta nova eina és que sorgeix del compromís tripartit dels agents socials i l'Administració.
Per tant, és un excel·lent punt de partida per al cas concret de cada empresa.
A més, també s'adreça a les persones que han de negociar convenis col·lectius i a les persones treballadores.
El Consell de Relacions Laborals no dona per tancada la seva tasca en la lluita per la igualtat i s'emplaça en el seu pla de treball per al 2020 a continuar desenvolupant eines per a l'aplicació de la igualtat retributiva entre dones i homes.
Us convidem a fullejar la Guia i a implementar-la.
Això us permetrà, d'una banda, complir les obligacions legals sobre el registre salarial i si s'escau l'auditoria salarial i, de l'altra, gaudir dels avantatges competitius relatius a la millora del clima laboral, i contribuir en la promoció d'un territori amb cultura empresarial compromesa i responsable.